ब्यावर| सतपुलिया विस्तारीकरण कार्य के दौरान गुरुवार दोपहर खुदाई करते समय पॉकलेन का बकैट लग जाने से पेयजल लाइन क्षतिग्रस्त हो गई। इस वजह से कई गैलन पानी व्यर्थ बह गया। इससे शहर में आंशिक रूप से जलापूर्ति व्यवस्था प्रभावित रही। लाइन क्षतिग्रस्त होने की सूचना मिलते ही जलदाय विभाग के अधिकारी मौके पर पहुंचे और व्यर्थ बहते पानी को रोकने के लिए तत्काल सप्लाई बंद कराई। देर शाम तक लाइन दुरुस्त होने तक व्यवस्था प्रभावित रही। विस्तारीकरण के तहत नदी के क्षेत्र में पिलर के लिए पॉकलेन से खुदाई का काम चल रहा है। इसी दौरान पॉकलेट की बकैट के दांते पानी की लाइन से जा टकराए। इससे काफी मात्रा में पानी व्यर्थ बहने लगा। विभाग के जेईएन सुरेंद्र तंवर ने बताया कि लाइन क्षतिग्रस्त होने से शहर में सुभाष उद्यान स्थित सप्लाई टंकी और पुस्तकालय टंकी क्षेत्र में पेयजल आपूर्ति आंशिक रूप से प्रभावित रही।